

*Sürgősségi indítvány!*

**Előterjesztés Eger Megyei Jogú Város Önkormányzata Közbeszerzési Bíráló Bizottsága tagcseréjéről**

Tisztelt Közgyűlés!

A Közbeszerzési Bíráló Bizottság 7 állandó tagból álló testület, amelynek 4 tagját a Közgyűlés által saját tagjai közül, név szerint minősített többséggel választja meg, továbbá 1 tagja a Gazdasági Iroda, 1 tagja a Jogi Iroda és 1 tagja a kezdeményező szervezeti egység egyik munkatársa. A Közbeszerzési Bíráló Bizottság önkormányzati képviselő tagja nem lehet az Önkormányzati Közbeszerzési Döntéshozó Bizottság tagja.

A Közbeszerzési Bírálóbizottság (továbbiakban: KBB) jelenlegi képviselő tagjai:

1. Bódi Zsolt

2. Földvári Győző

3. Farkas Attila

4. Keresztes Zoltán

A KBB az elmúlt bő egy évben összesen 11 alkalommal ülésezett, a Közbeszerzési szabályzat alapján és a Közbeszerzési törvény előírásai szerint olyan projektek közbeszerzési eljárást illetően, mint a Vár részére nyújtott BM-es források felhasználása, a Futókör kivitelezése, az Építési beruházás 2 részben tárgyú (Sas II, Külsősor u. kivitelezése), vagy a Hajléktalanok Gondozóháza kivitelezése tárgyú beszerzések.

Ezek az ülések – alkalmazkodva a törvényben előírt határidőkhöz – sok esetben rövid határidővel kerülnek összehívásra, időpontjai előre nem tervezhetők.

A KBB jelenlegi tagjai közül Keresztes Zoltán képviselő a 11 ülésből összesen csak 2 alkalommal jelent meg, ezért a bizottság hatékony működése érdekében javaslom a visszahívását és helyére Dr Pócs Alfréd képviselő kinevezését.

Az Alapokmány 20. § (1) a) bekezdésre hivatkozással az előterjesztést sürgősségi indítványként nyújtom be, tekintettel arra, hogy a soron következő közgyűlésre az előterjesztés önkormányzati érdeksérelem nélkül nem terjeszthető be, az esetleges határozatképtelenség a közbeszerzési tervben szereplő több közbeszerzési eljárás lefolytatását veszélyezteti.

Kérem a T. Közgyűlést, hogy az alábbi határozati javaslatot elfogadni szíveskedjen.

Eger, 2022. 04. 20.

 **Minczér Gábor**

 alpolgármester

**Határozati javaslat:**

Eger Megyei Jogú Város Önkormányzata Közgyűlése a Közbeszerzési Bíráló Bizottság tagjai közül azonnali hatállyal visszahívja Keresztes Zoltán képviselőt, és új tagnak Dr Pócs Alfréd képviselőt választja meg.

 **Felelős**: Mirkóczki Ádám polgármester

Dr. Bánhidy Péter jegyző

**Határidő**: 2022. április 29.